लेकिन कुछ बातों का ध्यान रखना चाहिए। मसलन 15 वर्ष की अवधि जैसे ही पूरी हो जाती है और यह तय कर लिया जाता है कि पीपीएफ खाता अभी जारी रखना है तो निवेशक को फॉर्म एच भरना चाहिए और उसे बैंक या डाकघर में जमा कर देना चाहिए। यदि निवेशक इस फॉर्म को नजरअंदाज कर देता है और इसे भरे बगैर ही 15 साल बाद पीपीएफ में रकम डालता रहता है तो उस रकम को नियमित जमा नहीं माना जाएगा और उस पर किसी भी तरह का ब्याज नहीं दिया जाएगा। यदि आप फॉर्म एच भरे बगैर ही पीपीएफ खाते से रकम निकासी करने जाते हैं तो आपको शुरुआती 15 साल के दौरान किए गए निवेश पर ही ब्याज मिलेगा। इतना ही नहीं आयकर अधिनियम की धारा 80 सी के तहत आयकर की जो छूट मिलती है, वह भी 15 साल की अवधि के बाद जमा की गई रकम पर लागू नहीं होगी।